Id-Deċiżjoni tal-kummissjoni
tas-7 ta' April 2004
li temenda d-Deċiżjoni 1999/217/KE f'dak li jirrigwardja r-reġistri ta' sustanzi tat- taħwir
(notifikata permezz ta' dokument numru K(2003) 1273)
(Test b'relevanza għaż-ŻEE)
(2004/357/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2232/96 tal-Parlament Ewropew u tal-Kunsill tat-28 ta' Ottubru 1996 li jistabbilixxi proċedura Komunitarja għas-sustanzi tat-taħwir użati jew maħsuba għall-użu fi jew fuq l-oġġetti ta' l-ikel [1], kif emendat bir-Regolament (KE) Nru 1882/2003 [2], u partikolarment l-Artikolu 3(2) tiegħu,
Billi:
(1) Ir-Regolament (KE) Nru 2232/96 jistabbilixxi l-proċedura għall-istabbiliment tar-regoli fir-rigward tas-sustanzi tat-taħwir użati jew intiżi għall-użu fl-oġġetti ta' l-ikel. Dak ir-Regolament jipprovdi għall-adozzjoni ta' reġistru ta' sustanzi tat-taħwir ("ir-Reġistru") b'segwiment ta' notifika mill-Istati Membri ta' lista ta' sustanzi tat-taħwir li tista' tkun użata fl-oġġetti ta' l-ikel fil-kummerċ fit-territorju tagħhom u fuq il-bażi tal-iskrutinju mill-Kummissjoni ta' dik in-notifika.
(2) B'żieda, ir-Regolament (KE) Nru 2232/96 jipprovdi għal programm ta' valutazzjoni tas-sustanzi tat-taħwir li jkunu jinsabu fir-reġistru ("il-programm ta' valutazzjoni") sabiex ikun hemm il-verifika li dawk is-sustanzi jkunux konformi mal-kriterja ġenerali għall-użu tagħhom kif stabbilita fl-Anness ta' dak ir-Regolament. Ir-Regolament (KE) Nru 2232/96 jipprovdi li l-persuni responsabbli għat-tqegħid fis-suq tas-sustanzi tat-taħwir għandhom iwasslu lill-Kummissjoni l-informazzjoni meħtieġa għall-valutazzjoni tagħhom. Dak ir-Regolament ukoll jipprovdi li b'segwiment tat-twettieq tal-programm ta' valutazzjoni, il-lista tas-sustanzi tat-taħwir li l-użu tagħhom għandu jkun awtorizzat għall-esklużjoni ta' l-oħrajn kollha, għandha tkun adottata.
(3) Skond ir-Regolament (KE) Nru 2232/96, id-Deċiżjoni tal-Kummissjoni 1999/217/KE tat-23 ta' Frar 1999 tadotta reġistru ta' sustanzi tat-taħwir użati fi jew fuq l-oġġetti ta' l-ikel li kien imħejji fl-applikazzjoni tar-Regolament (KE) Nru 2232/96 tal-Parlament Ewropew u tal-Kunsill tat-28 ta' Ottubru 1996 [3], kif l-aħħar emendat bid-Deċiżjoni 2002/113/KE [4], adottat reġistru tas-sustanzi tat-taħwir użati fi jew fuq l-oġġetti ta' l-ikel.
(4) Ir-Regolament tal-Kummissjoni (KE) Nru 1565/2000 tat-18 ta' Lulju 2000 li jistabbilixxi l-miżuri meħtieġa għall-adozzjoni ta' programm ta' valutazzjoni fl-applikazzjoni tar-Regolament (KE) Nru 2232/96 tal-Parlament Ewropew u tal-Kunsill [5], jipprovdi għal ċerta informazzjoni li għandha tkun sottomessa mill-persuna responsabli għat-tqegħid fis-suq ta' ċerti sustanzi tat-taħwir li jinsabu fir-reġistru sabiex tippermetti li tkun tista titwettaq il- valutazzjoni.
(5) Ir-Regolament tal-Kummissjoni (KE) Nru 622/2002 tal-11 ta' April 2002 jistabbilixxi skadenzi għall-preżentazzjoni ta' l-informazzjoni dwar il-valutazzjoni ta' sustanzi tat-taħwir kemikament definiti li huma wżati fi jew fuq l-oġġetti ta' l-ikel [6], stabbilixxa limiti taż-żmien għas-sottomissjoni ta' l-informazzjoni għall-valutazzjoni tas-sustanzi tat- taħwir kif meħtieġ skond ir-Regolament (KE) Nru 1565/2000. B'dana kollu, għal numru ta' sustanzi li dwarhom iż-żmien perentorju tal-31 ta' Diċembru 2002 kien ġie stabbilit, l-ebda informazzjoni ma ġiet sottomessa u l-anqas ma kienet il-Kummissjoni ġiet informata rigward xi intenzjoni li kellha tkun fornuta informazzjoni. Għalhekk, dawn is-sustanzi ma jistgħux ikunu valutati fir-rigward tal-konformità tagħhom mal-kriterji ġenerali għall-użu tas-sustanzi tat-taħwir kif stabbiliti fir-Regolament (KE) Nru 2232/96 qabel ma jitlesta l-programm ta' valutazzjoni. Għalhekk, huwa xieraq li dawn is-sustanzi jkunu mħassra mir-reġistru.
(6) Skrutinju tas-sustanzi tat-taħwir elenkati fir-reġistru żvela inkonsistenzi li jikkonċernaw l-ismijiet ta' ċerti sustanzi (FL Nru 06100, u FL Nru 06131) u wkoll f'dak li jikkonċerna ċerti numri kemikali (FL Nru 02027, FL Nru 07033, FL Nru 07153, u FL Nru 09578). B'żieda, każi kienu ġew identifikati meta l-istess sustanza dehret fir-reġistru taħt ismijiet kemikali differenti (FL Nru 02228 u FL Nru 02027; FL Nru 07221 u FL Nru 07033). Dawn l-inkonsistenzi għandhom ikunu rettifikati.
(7) L-iskrutinju mill-Kummisjoni żvela wkoll li mid-diversi tipi ta' kwinin, huma biss l-idrokorid tal-kwinin (FL Nru 14011), id-diħidrat mono-idroklorid tal-kwinin (FL Nru 14155) u s-sulfat tal-kwinin (FL Nru 14152) li huma wżati bħala sustanzi tat-taħwir. It-tipi l-oħrajn tal-kwinin (FL Nru 14146 u FL Nru 14154) għandhom għalhekk ikunu mħassra mir-reġistru.
(8) Il-Kumitat Xjentifiku dwar l-Ikel ikkonkluda fl-opinjoni tiegħu tas-26 ta' Frar 2002 li N-(4-hydroxy-3-methoxybenzyl)-8-methylnon-6-enamide (Kapsajkin, FL Nru 16014) huwa ġenotossiku. Kapsajkin huwa naturalment preżenti fl-ispeċi tal-Capsicum (e.g. iċ-ċili, il-bżar kajjen, il-bżar aħmar). Konsum għoli taċ-ċili kien ġie rrapurtat bħala fattur tar-riskju tal-kanċer. Għalkemm id-doża massima ta' kull jum fl-Unjoni Ewropea hija ferm aktar baxxa mil-livelli tad-dożi assoċċjati mal-kanċer, iż-żieda tal-kapsakin bħala tali ma' l-ikel għandha għahekk tkun evitata, minħabba li din ma hix konformi mal-kriterja ġenerali għall-użu ta' sustanzi tat-taħwir kif stabbilita fl-Anness tar-Regolament (KE) Nru 2232/96. Għalhekk, dawn is-sustanzi għandhom ikunu mħassra mir-reġistru.
(9) Għal tnejn mis-sustanzi elenkati fir-reġistru (CN060 u CN061), l-Istati Membri li qed jinnotifika irtira in-notifika tiegħu. Dawk is-sustanzi għandhom għalhekk ikunu mħassra mir-reġistru.
(10) Mhux xieraq li jkun miżmum l-kodiċi konfidenzali ta' sustanzi li altrimentri kienu jkunu innotifikati bl-ismijiet sħaħ tagħhom u li kienu fis-suq fil-mument ta' meta r-reġistru kien ġie elaborat.
(11) L-industrija issa ipprovdiet informazzjoni rigward ċerti sustanzi li huma indikati bin-numru 4 fil-kolonna "kummenti" tal-parti A ta' l-Anness tad-Deċiżjoni 1999/217/KE u li dwarhom informazzjoni addizzjonali kienet meħtieġa skond dik id-Deċiżjoni. Partikolarment, evidenza kienet ġiet ipprovduta li dawk is-sustanzi huma sustanzi tat-taħwir. Għalhekk, dak l-Anness għandu jkun emendat sabiex titħassar ir-referenza għan-numru 4.
(12) Huwa xieraq li ssir korrezzjoni għar-reġistru billi jkun moghti numru Flavis għal uħud mis-sustanzi li kienu fis-suq fil-mument ta' meta r-reġistru kien ġie elaborat sabiex ikun assigurat li dawn ikunu mdaħħla sewwa fil-programm ta' valutazzjoni.
(13) L-Istati Membri innotifikaw sustanzi tat-taħwir ġodda li għandhom ikunu nklużi fil-programm ta' valutazzjoni u għandhom għalhekk ikunu inkorporati fir-reġistru.
(14) Għall-uħud mis-sustanzi ġodda innotifikati, b'applikazzjoni tar-Regolament (KE) Nru 2232/96 u r-Rakkommandazzjoni tal-Kummissjoni 98/282/KE tal-21 ta' April 1998 rigward il-metodi li bihom l-Istati Membri u l-Istati firmatarji għall-Ftehim dwar iż-Żona Ekonomika Ewropea għandhom jipprottieġu l-propjetà intellettwali b'konnessjoni mal-iżvilupp u l-manifattura ta' sustanzi tat-taħwir msemmija fir-Regolament (KE) Nru 2232/96 tal-Parlament Ewropew u tal-Kunsill [7], l-Istati Membri notifikanti talbu designazzjoni b'tali mod hekk li jipprotieġu id-drittijiet tal-propjetà intellettwali tal-manifattur tagħhom. Dawk is-sustanzi għandhom għalhekk ikunu elenkati fil-parti B ta' l-Anness tad-Deċiżjoni 1999/217/KE.
(15) Id-Deċiżjoni 1999/217/KE għandha għalhekk tkun emendata kif xieraq.
(16) Il-miżuri previsti f'din id-Deċiżjoni huma bi qbil mal-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness tar-Regolament 1999/217/KE huwa emendat b'konformità ma l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fis-7 ta' April 2004.